Diari Oficial de la Generalitat Valenciana


Sumari del DOGV 7860, del 29-08-2016 (2016/6719)

ORDRE 49/2016, de 24 d'agost, de la Conselleria d'Educació, Investigació, Cultura i Esport, per la qual es creen els premis als llibres millor editats i a la labor dels llibrers a la Comunitat Valenciana i se n'estableixen les bases reguladores.
-----------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/08/24/49/dof/vci/html**

### Dades del document

Número de DOGV
:   7860

Data del DOGV
:   29-08-2016

Secció del DOGV
:   I. DISPOSICIONS GENERALS

Número del document
:   2016/6719

CVE
:   FXMH-H-2902-0610

Data del document
:   24-08-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 49/2016, de 24 d'agost, de la Conselleria d'Educació, Investigació, Cultura i Esport, per la qual es creen els premis als llibres millor editats i a la labor dels llibrers a la Comunitat Valenciana i se n'estableixen les bases reguladores. [2016/6719]  
La Generalitat, segons estableix l'article 49.1.4 de l'Estatut d'Autonomia de la Comunitat Valenciana, té competència exclusiva en matèria de cultura. Partint d'aquesta competència resulta oportú incentivar la producció de les empreses editorials valencianes, en qualsevol de les dues llengües oficials, amb iniciatives que propicien una millora del llibre valencià, tant en el seu aspecte tècnic i formal com artístic, així com incentivar les iniciatives i activitats dels llibrers valencians que contribuïsquen a la difusió del llibre i fomenten els hàbits de lectura.  
  
Per tot això, fent ús de les facultats que em confereix l'article 28 de la Llei 5/1983, de 30 de desembre, del Consell.  
  
  
ORDENE  
  
Article 1. Objecte  
La present ordre té com a objecte crear els premis als llibres millor editats i a la labor dels llibrers de la Comunitat Valenciana i establir les bases reguladores per a la seua concessió.  
  
Article 2. Modalitats i condicions de concessió  
1. Es premiarà la labor dels editors.  
2. Es premiarà la labor de les llibreries.  
La corresponent convocatòria podrà establir diferents modalitats dins de cada tipus de premi.  
La conselleria competent en matèria del llibre, a través de la direcció general competent, donarà la major difusió possible als llibres i llibreries premiats dins de les seues accions de promoció del llibre.  
Així mateix, tant l'editor de les obres premiades com la llibreria premiada podran fer ús publicitari de tal circumstància, indicant en els exemplars o en els seus establiments de manera expressa la concessió del premi i la modalitat.  
  
Article 3. Requisits dels beneficiaris  
a) Podran optar als premis a la labor dels editors les empreses mercantils del sector editorial, ja siguen persones físiques o jurídiques, que tinguen com a activitat l'edició de llibres en l'àmbit de la Generalitat que siguen comercialitzats a través de llibreries.  
b) Podran optar als premis a la labor de les llibreries aquelles que realitzen la seua activitat en l'àmbit de competència de la Generalitat i complisquen la finalitat del premi.  
Les entitats beneficiàries hauran d'estar legalment constituïdes i tindre capacitat jurídica i d'obrar en el territori de la Comunitat Valenciana.  
Tots els premis establits en aquestes bases tindran caràcter honorífic, sense dotació econòmica.  
  
Article 4. Característiques dels llibres i llibreries objecte del concurs i supòsits exclosos  
1. Podran ser premiats llibres editats el dipòsit legal dels quals s'haja efectuat en el termini indicat en la convocatòria corresponent, sempre que hagen complit els requisits legals per a la seua difusió i corresponguen a editors, siguen persones físiques o jurídiques, que tinguen com a activitat l'edició de llibres en l'àmbit de competència de la Generalitat i que es comercialitzen a través de llibreries.  
Podran ser beneficiàries les llibreries que realitzen la seua activitat en l'àmbit competencial de la Generalitat.  
2. Supòsits exclosos dels premis a la labor de les llibreries:  
a) Les llibreries pertanyents a organismes i empreses públiques.  
b) Les llibreries el sistema de vendes i difusió de les quals siga únicament a través d'internet.  
c) Les llibreries en les quals la comercialització del llibre i la cultura escrita no siga l'element bàsic.  
3. En el cas dels premis a la labor editorial, una mateixa obra no podrà ser presentada a dues modalitats de premis encara que es tracte d'edicions amb ISBN diferent o en idiomes diferents. Les obres que incomplisquen aquest punt seran excloses de les modalitats a les quals hagen sigut presentades.  
  
Article 5. Presentació de sol·licituds  
1. El termini i lloc de presentació de les sol·licituds s'establirà en la corresponent convocatòria.  
2. Els editors podran presentar a concurs un màxim d'una obra a cada una de les modalitats, mitjançant sol·licitud a la qual adjuntaran:  
a) Un exemplar de cada obra presentada.  
b) En el cas de reedicions que suposen millores o variacions respecte a la primera edició, haurà d'aportar també un exemplar de la primera edició i una memòria justificativa, de dues pàgines d'extensió com a màxim, de les millores o variacions respecte de la primera edició i la seua rellevància.  
c) Dades de les obres presentades.  
d) Documentació que acredite la representació que ostenta el signant de la sol·licitud.  
3. Les candidatures de les llibreries les presentarà per escrit la comissió tècnica de valoració específicament constituïda per a la valoració d'aquests premis.  
4. La presentació de sol·licituds i propostes implicarà la plena acceptació de les bases per les quals es regeix aquesta convocatòria.  
  
Article 6. Comissió tècnica de valoració  
1. Es nomenarà una comissió tècnica de valoració per al premi a la labor dels editors i una altra per al premi a la labor de les llibreries, cada una integrada per:  
 Presidència: la direcció general competent en matèria del llibre.  
 Vicepresidència: un cap de servei de la mateixa direcció general.  
  
 Vocalies: set representants de reconegut prestigi en l'àmbit cultural valencià del llibre.  
 Secretaria: un tècnic adscrit a la direcció general competent en matèria del llibre.  
2. En el que no prevegen les presents bases i posterior convocatòria, les dues comissions tècniques de valoració ajustaran la seua actuació al que estableix sobre òrgans col·legiats de les diferents administracions públiques la llei de procediment administratiu comú.  
  
Article 7. Procediment de concessió  
1. La direcció general competent en matèria del llibre serà l'òrgan competent per a ordenar i instruir el procediment de concessió.  
2. El procediment de concessió dels premis als llibres millor editats serà en règim de concurrència competitiva. Els premis a les llibreries es concediran a proposta de la comissió tècnica de valoració.  
  
3. Les dues comissions tècniques de valoració esmentades en l'article anterior examinaran les sol·licituds i propostes formulades tenint en consideració la documentació presentada i els seus coneixements per a valorar aquestes propostes i, a través de l'òrgan instructor del procediment, elaborarà la proposta d'adjudicació d'aquests premis, l'aprovació dels quals correspondrà a la conselleria competent en matèria del llibre, mitjançant resolució que serà publicada en el Diari Oficial de la Comunitat Valenciana.  
4. En el cas de la valoració de les obres presentades per les editorials a les diferents modalitats de premis als llibres millor editats, la comissió tècnica corresponent tindrà en compte el conjunt d'elements que intervenen en l'edició, basant-se en la baremació següent:  
  
a) Correspondència entre el contingut i l'aspecte formal. Màxim 3 punts.  
b) Qualitat i innovació de l'edició. Màxim 4 punts.  
c) Impacte en el panorama editorial valencià. Màxim 3 punts.  
5. Per a la valoració de les llibreries proposades pels membres de la seua corresponent comissió tècnica de valoració, es tindrà en compte el conjunt d'elements que intervenen entorn de la difusió del llibre i la promoció de la lectura, basant-se en la baremació següent:  
a) Trajectòria cultural acreditada de la llibreria candidata o, si escau, caràcter innovador de les seues activitats de foment de la lectura. Màxim 3 punts.  
b) Rellevància i interés que el projecte puga tindre per al foment de la lectura. Màxim 4 punts.  
c) Abast del projecte per a fomentar la comunicació i cohesió cultural en l'àmbit geogràfic en el qual desenvolupa la seua activitat. Màxim 3 punts.  
6. Per a la proposta d'adjudicació, en cas d'empat de les millors proposicions, les diferents comissions tècniques de valoració tindran en compte la preferència exigida en l'article 8 de la Llei 11/2003, de 10 d'abril, de la Generalitat, sobre l'estatut de les persones amb discapacitat.  
  
  
DISPOSICIÓ ADDICIONAL  
  
Única. Regla de no-despesa pública  
Aquesta ordre no té incidència pressupostària.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
  
València, 24 d'agost de 2016  
  
El conseller d'Educació, Investigació, Cultura i Esport,  
p. a. (article 3 del ROF)  
El secretari autonòmic d'Educació i Investigació,  
MIGUEL SOLER GRACIA


Còpia Permalink ELI